提舶生日
作者：王十朋
朝代：宋

paragraphs: 正陽之月慝不作，氣候清和滿寥廓。
階餘嘉瑞十莢蓂，牆出新梢半含籜。
正是生才好時節，化日舒長暑猶薄。
遥遥華胄馬服君，世有功勳上臺閣。
耳孫挺秀生東蜀，骨相堂堂人磊落。
絳帳心潛南郡風，銅柱家傳伏波畧。
致身朝列貳稷官，銜命江東訪民瘼。
雍容敷奏天顔喜，小試舶臺良不惡。
北風航海南風回，遠物來輸商賈樂。
日邊知己皆達官，行矣歸持紫荷橐。
平生德性不好飲，今日壽觴宜滿酌。
爛柯仙侶年自長，不用西山一圓藥。